ΓΡΑΠΤΗ ΕΡΩΤΗΣΗ E-0275/96 υποβολή: Florus Wijsenbeek (ELDR) προς την Επιτροπή (15 Φεβρουαρίου 1996)

Θέμα: Προσχώρηση στη συμφωνία διαμετακομιστικού εμπορίου από 1ης Ιουλίου 1996

Δεν είναι άραγε εντελώς αδικαιολόγητο να προσχωρήσει τόσο ενωρίς δηλ. από 1ης Ιουλίου 1996 η Πολωνία, η Ουγγαρία, η Τσεχία και η Σλοβακία στην Ευρωπαϊκή Διάσκεψη για το διαμετακομιστικό εμπόριο; Με ποιά επιχειρήματα μπορεί η Επιτροπή να υποστηρίξει ότι αναβολή ενός ή δύο ετών δεν θα ήταν πολύ καλύτερη όσον αφορά την προσαρμογή των διαφόρων καθεστώτων στα διάφορα κράτη ώστε να προληφθούν οι απάτες;

Μπορεί να αναφέρει συγκεκριμένα η Επιτροπή γιατί κρίνει ότι τα μέσα του ισχύοντος προγράμματος PHARE είναι επαρκή για να προληφθούν τα προβλήματα που θα δημιουργηθούν λόγω της διευρύνσεως στην επικοινωνία και μάλιστα σε επίπεδο πολιτικής και δράσεων, ενώ σύμφωνα με τομεακές οργανώσεις και σχετικές επαγγελματικές οργανώσεις αυτό είναι αδύνατο;

Απάντηση του κ.Monti εξ ονόματος της Επιτροπής (12 Απριλίου 1996)

Σε απάντηση της πρώτης ερώτησης, γνωστοποιείται στο αξιότιμο μέλος του Κοινοβουλίου ότι, πρώτον, η αρχή της επέκτασης του καθεστώτος διαμετακόμισης προβλέπεται σε ειδικό άρθρο των ευρωπαϊκών συμφωνιών που τέθηκαν σε ισχύ την 1η Φεβρουαρίου 1994, όσον αφορά την Πολωνία και την Ουγγαρία και την 1η Φεβρουαρίου 1995 όσον αφορά την Τσεχική και τη Σλοβακική Δημοκρατία και, δεύτερον, η προσχώρηση της Πολωνίας, της Ουγγαρίας, της Τσεχικής Δημοκρατίας και της Σλοβακικής Δημοκρατίας στις τελωνειακές συμβάσεις για την κοινή διαμετακόμιση και την απλούστευση των διατυπώσεων κατά τις εμπορευματικές συναλλαγές είναι το αποτέλεσμα μακράς διαδικασίας από την αρχική τους αίτηση για προσχώρηση που υποβλήθηκε στις 29 Αυγούστου 1991.

Οι προσκλήσεις για προσχώρηση στις συμβάσεις που διατύπωσαν οι μεικτές επιτροπές στις 26 Οκτωβρίου 1996 λήφθηκαν αφού ολοκληρώθηκε ένα πρόγραμμα βοήθειας και πραγματοποιήθηκε επιτόπου αποστολή αξιολόγησης τον Οκτώβριο 1995.

Λαμβανομένου υπόψη του σταδίου προετοιμασίας των χωρών αυτών, δεν υπάρχει έγκυρη τεχνική αιτιολόγηση για να εξεταστεί η μετάθεση της ημερομηνίας θέσης σε ισχύ της επέκτασης της κοινής διαμετακόμισης πέραν της 1ης Ιουλίου 1996.

Η Επιτροπή, εξάλλου, σύμφωνα με τις ανακοινώσεις της τον Μάρτιο 1995 και τον Φεβρουάριο 1996, έχοντας επίγνωση των προβλημάτων απάτης στον τομέα της διαμετακόμισης, πραγματοποίησε ή προέβλεψε μια σειρά δράσεων για να καταστήσει τα καθεστώτα διαμετακόμισης λιγότερο ευπρόσβλητα από την απάτη.

Σε απάντηση της δεύτερης ερώτησης γνωστοποιείται ότι ένα πολυκρατικό πρόγραμμα PHARE για τελωνειακή συνεργασία, που καλύπτει τις τέσσερις χώρες που είναι υποψήφιες για προσχώρηση στη σύμβαση της κοινής διαμετακόμισης, επέτρεψε από το τέλος του 1991 να αναληφθούν ενέργειες τεχνικής βοήθειας και κατάρτισης στις εν λόγω χώρες στον τελωνειακό τομέα. Ειδικότερα, μια διεθνής ομάδα εμπειρογνωμόνων με υψηλά προσόντα βοήθησε τις τέσσερις σχετικές χώρες να προετοιμαστούν για την επέκταση της σύμβασης σ'αυτές. Το αποτέλεσμα των προσπαθειών αυτών, που διήρκεσαν αρκετά χρόνια, είναι ότι οι σχετικές τελωνειακές υπηρεσίες ενισχύθηκαν για να προετοιμαστούν για την επέκταση της κοινής διαμετακόμισης. Στο ίδιο πλαίσιο, προβλέπεται ότι μια δεύτερη ομάδα στήριξης θα είναι διαθέσιμη την ίδια τη στιγμή επέκτασης της κοινής διαμετακόμισης, ώστε να είναι δυνατό να βοηθηθούν οι ενδιαφερόμενες χώρες να λύσουν τα επείγοντα προβλήματα που θα ήταν δυνατό να αντιμετωπίσουν με την έναρξη ισχύος της επέκτασης.

Εξάλλου και λαμβανομένης υπόψη της έκτασης και της σημασίας της επέκτασης της διαμετακόμισης, η Επιτροπή μετά από αίτηση των ενδιαφερομένων χωρών και αφού ζήτησε τη γνώμη των εμπειρογνωμόνων του σχετικού τομέα των κρατών μελών, αποφάσισε το 1995 να συνεχίσει την παροχή βοήθειας μέσω του πολυκρατικού προγράμματος PHARE «πρόγραμμα διευκόλυνσης της διαμετακόμισης και εκσυγχρονισμού των τελωνείων».

Το εν λόγω πρόγραμμα, πενταετούς διάρκειας, με χρηματοδότηση 91 εκατομμυρίων ECU για το σύνολο των συνδεδεμένων χωρών, σκοπεύει να δημιουργήσει τα αναγκαία μέσα όσον αφορά τόσο τις υποδομές όσο και την κατάρτιση και την τεχνική βοήθεια.